— Перад нашай службай стаіць шэраг адказных задач, — гаварыў начальнік ДЭУ-33 Генадзій Іванавіч Татарчук. — Галоўная з іх — клопат пра бяспеку дарожнага руху, якаснае ўтрыманне адпаведнай інфраструктуры. А яшчэ — арганізацыя ўборкі смецця каля трас, на пляцоўках для адпачынку, аўтобусных прыпынках і аўтастаянках. Патрульныя машыны праязджаюць па замацаваных участках кожны дзень. Два разы ў тыдзень на вываз смецця адпраўляецца МАЗ з пагрузчыкам. Але нярэдка здараецца так, што машына праедзе, навядзецца парадак, а праз гадзіну-дзве нядобрасумленныя грамадзяне зноў насмецяць. Самыя праблемныя дні — серада і нядзеля, калі ў райцэнтры працуе рынак па вуліцы Кастрычніцкай. Тады пляцоўка для адпачынку ў Ліпніках ператвараецца ў звалку каробак, іншых адходаў.